CELEX: C2006/178/32
Language: el
Date: 2006-07-29 00:00:00
Title: Υπόθεση C-215/06: Προσφυγή της  11ης Μαΐου 2006  — Επιτροπή των Ευρωπαϊκών Κοινοτήτων κατά Ιρλανδίας

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/20
            
         Προσφυγή της 11ης Μαΐου 2006 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-215/06)
   (2006/C 178/32)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: D. Recchia και D. Lawunmi)
   
      Καθής: Ιρλανδία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι η Ιρλανδία, παραλείποντας να λάβει όλα τα αναγκαία μέτρα ώστε να εξασφαλίσει ότι τα σχέδια που εμπίπτουν στο πεδίο εφαρμογής της οδηγίας 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (1), είτε πριν είτε μετά την τροποποίησή της με την οδηγία 97/11/ΕΚ (2), προτού εκτελεσθούν εν όλω ή εν μέρει, θα εξετάζονται, πρώτον, με γνώμονα την ανάγκη της εκτιμήσεως των περιβαλλοντολογικών επιπτώσεων και, δεύτερον, όπου είναι πιθανό να έχουν σημαντικές επιπτώσεις στο περιβάλλον λόγω της φύσεως, του μεγέθους ή της τοποθεσίας τους, ότι θα υποβάλλονται σε εκτίμηση όσον αφορά τις επιπτώσεις τους σύμφωνα με τα άρθρα 5 έως 10 της οδηγίας 85/337/ΕΟΚ, παρέβη τις υποχρεώσεις που υπέχει από τα άρθρα 2, 4 και 5 έως 10 της οδηγίας 85/337/ΕΟΚ, και ότι
               
                           —
                        
                        
                           η Ιρλανδία, παραλείποντας να λάβει όλα τα αναγκαία μέτρα ώστε να εξασφαλίσει ότι οι αναπτυξιακές άδειες που δόθηκαν και η εκτέλεση των έργων σχετικά με τους σταθμούς αιολικής ενέργειας στο Derrybrien, County Galway πραγματοποιήθηκαν μετά από εκτίμηση όσον αφορά τις επιπτώσεις τους σύμφωνα με τα άρθρα 5 έως 10 της οδηγίας 85/337/ΕΟΚ, παρέβη τις υποχρεώσεις που υπέχει από τα άρθρα 2, 4 και 5 έως 10 της εν λόγω οδηγίας 85/337/ΕΟΚ·
                        
                     
         
               2.
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή ισχυρίζεται ότι η εκ μέρους της Ιρλανδίας εφαρμογή της οδηγίας 85/337/ΕΟΚ του Συμβουλίου (οδηγίας περί εκτιμήσεως των περιβαλλοντολογικών επιπτώσεων) είναι ελλιπής για τους ακόλουθους λόγους:
   Η Ιρλανδία παρέλειψε να λάβει μέτρα ώστε να εξασφαλίσει ότι διεξάγονται έλεγχοι προκειμένου να επιβεβαιωθεί αν τα προτεινόμενα έργα μπορούν να έχουν σημαντικές επιπτώσεις στο περιβάλλον σύμφωνα με το άρθρο 2, παράγραφος 1, της οδηγίας περί εκτιμήσεως των περιβαλλοντολογικών επιπτώσεων. Η νομοθεσία της Ιρλανδίας δεν προβλέπει ότι οι εν λόγω επιπτώσεις αποτελούν αντικείμενο εκτιμήσεως σύμφωνα με τα άρθρα 5 έως 10 της οδηγίας.
   Το σύστημα στην Ιρλανδία, το οποίο επιτρέπει την υποβολή αιτήσεως για την παροχή αδείας διατηρήσεως αφού ένα έργο έχει εκτελεσθεί εν όλω ή εν μέρει χωρίς άδεια, υπονομεύει τους προληπτικούς σκοπούς της οδηγίας περί εκτιμήσεως των περιβαλλοντολογικών επιπτώσεων.
   Το καθεστώς εφαρμογής στην Ιρλανδία δεν εγγυάται την αποτελεσματικότητα της εφαρμογής της οδηγίας περί εκτιμήσεως των περιβαλλοντολογικών επιπτώσεων. Κατά συνέπεια, η Ιρλανδία παρέβη τη γενική υποχρέωση, την οποία υπέχει από το άρθρο 249 της Συνθήκης, να διασφαλίσει την αποτελεσματική εφαρμογή της οδηγίας.
   Υπήρξαν ορισμένες ιδιαίτερες ελλείψεις όσον αφορά την πραγματοποίηση εκτιμήσεων των περιβαλλοντολογικών επιπτώσεων για ένα σταθμό αιολικής ενέργειας στο Derrybrien, County Galway, οι οποίες συνιστούν πρόδηλη παράβαση της οδηγίας.
   
      (1)  ΕΕ L 175, σ. 40.
   
      (2)  ΕΕ L 73, σ. 5.